Սույն թվականի հոկտեմբերի 9-ին տեղի ունեցավ «Կեղծարարությունը միջազգային բարձրագույն կրթության մեջ» մեկօրյա միջազգային համաժողով, որը ազմակերպվել էր Ակադեմիական փոխճանաչման և շարժունության ազգային տեղեկատվական կենտրոն հիմնադրամի կողմից: Համաժողովը կազմակերպվել էր Եվրոպական միության և Եվրոպայի խորհրդի «Հայաստանի բարձրագույն կրթության համակարգում բարեվարքության ամրապնդումը և կոռուպցիայի դեմ պայքարը» համատեղ ծրագրի շրջանակներում: Համաժողովի նպատակն էր բարձրացնել ՀՀ բարձրագույն ուսումնական հաստատությունների իրազեկվածությունը բարձրագույն կրթական համակարգերում առկա կեղծարարության տարբեր դրսևորումների վերաբերյալ և զարգացնել նրանց ունակությունը` բացահայտելու և պայքարելու դրանց դեմ: Մասնավորապես, համաժողովում ներկայացվեցին հավատարմագրում և դիպլոմ արտադրող հաստատությունների, կեղծ առցանց կրթության, կրկնօրինակող կայքերի, ինչպես նաև անհատների կողմից կատարվող կեղծարարությունների հետ կապված վերջին զարգացումները: Ավելին, ներկայացվեց «Կեղծարարությունը միջազգային բարձրագույն կրթության մեջ» ԱՓՇԱՏԿ հիմնադրամի կողմից հրատարակված ձեռնարկը, որը նախատեսված է բարձրագույն ուսումնական հաստատությունների, գործատուների, ինչպես նաև դիմորդների և ուսանողների համար: